陈宗道
送戴石屏归天台
天台四万八千丈，一根直下寒银浪。
青莲老子夜不眠，往往飞魂到其上。
诗情不灭流白云，千载重见戴叔伦。
莲花峰下赤城洞，芒鞵翻笑山中人。
秋风孤篁八九尺，老面百摺赪铜色。
田文席上摩吟髭，鹘立苍苔烟雨黑。
我家竹屋栖龙冈，夜捣孤月餐寒霜。
醉骑白鹿军峰下，一见赠我青瑶珰。
南山台前春正好，万壑千涯清梦晓。
苍苔石磴抚阑干，往事飞鸿天亦笑。
君今东首回牙樯，我亦西去凌苍苍。
截江桥南春水急，酒酣不记攀垂杨。
军峰江南最高处，我上峰头望君去。
归时定入天台山，举首云音一相雇。